b"\n_START_ARTICLE_\nOrella\n_START_SECTION_\nLa confusi\xc3\xb3 orella-o\xc3\xafda\n_START_PARAGRAPH_\nDegut a una interfer\xc3\xa8ncia de l'espanyol sobre el catal\xc3\xa0 hi ha catalanoparlants que confonen els significats dels mots o\xc3\xafda i orella, fent-los equivalents als espanyols o\xc3\xaddo i oreja. En catal\xc3\xa0 o\xc3\xafda es refereix nom\xc3\xa9s al sentit i orella a tot l'aparell auditiu, des de l'orella externa a la interna, passant per la mitjana.\n_START_SECTION_\nPerspectiva evolutiva\n_START_PARAGRAPH_\nLa forma m\xc3\xa9s simple, que ja apareix en les meduses, consta d'una bufeta tancada, plena d'un l\xc3\xadquid on neden unes concrecions calc\xc3\xa0ries anomenades ot\xc3\xb2lits i envoltada de c\xc3\xa8l\xc2\xb7lules sensorials connectades amb nervis. Aquesta estructura, anomenada estatocist, \xc3\xa9s present en quasi tots els invertebrats aqu\xc3\xa0tics en nombre i situaci\xc3\xb3 diversos._NEWLINE_En els insectes apareixen \xc3\xb2rgans timp\xc3\xa0nics, formats per unes cavitats, situades a l'abdomen o a les potes de l'animal, que limiten amb l'exterior mitjan\xc3\xa7ant una membrana flexible i que s\xc3\xb3n envoltades de c\xc3\xa8l\xc2\xb7lules sensorials. Aix\xc3\xad com els estatocists funcionen per la desc\xc3\xa0rrega nerviosa que es produeix quan l'ot\xc3\xb2lit toca les c\xc3\xa8l\xc2\xb7lules sensorials, els \xc3\xb2rgans timp\xc3\xa0nics funcionen quan les c\xc3\xa8l\xc2\xb7lules sensorials se sensibilitzen per les variacions internes produ\xc3\xafdes a l'interior de la cavitat quan la membrana flexible \xc3\xa9s pressionada per ones sonores._NEWLINE_En els cicl\xc3\xb2stoms, peixos i amfibis urodels, l'orella \xc3\xa9s interna i consta b\xc3\xa0sicament d'un parell d'estatocists modificats en dues cavitats: l'utricle i el s\xc3\xa0cul. A l'utricle desemboquen els canals semicirculars, que s\xc3\xb3n \xc3\xb2rgans de l'equilibri, i al s\xc3\xa0cul un replegament en espiral, la c\xc3\xb2clea, on ja apareix un \xc3\xb2rgan de Corti, amb un gran nombre de petites fibres que comuniquen amb el nervi coclear. Aquestes estructures s\xc3\xb3n envoltades per c\xc3\xa0psules cartilaginoses._NEWLINE_En els amfibis anurs apareix l'orella mitjana, formada per una cavitat que comunica amb l'orella interna per les membranes ovals i rodona, amb l'exterior per la membrana del timp\xc3\xa0 i amb la faringe per la trompa d'Eustaqui. A m\xc3\xa9s, hi ha un os en espiral, la columel\xc2\xb7la, que hom creu que \xc3\xa9s hom\xc3\xb2leg als ossicles de l'orella mitjana dels vertebrats superiors._NEWLINE_En els r\xc3\xa8ptils, llevat dels ofidis, l'orella \xc3\xa9s quasi id\xc3\xa8ntica a la dels amfibis anurs, i en els ofidis manca l'orella mitjana. En els ocells, l'orella \xc3\xa9s pr\xc3\xa0cticament igual a la dels mam\xc3\xadfers, i hi apareixen ja un curt conducte auditiu extern i una cadena d'ossets en l'orella mitjana. A difer\xc3\xa8ncia dels mam\xc3\xadfers, la c\xc3\xb2clea dels ocells no t\xc3\xa9 forma d'espiral."